**Cymeriadau’r Testament Newydd**

**Ar lwybr y Groes [yn lle ‘Actau’r Apostolion’]**

**Gwers 37 – Lasarus**

**Gweddi**

Arglwydd, plygwn ger dy fron wrth gerdded tuag at y Pasg. Wrth gofio hanes Lasarus, cofiwn am bawb sy’n galaru, a gofynnwn am dy fendith drugarog arnynt. Helpa ni i weld y myfyrdod hwn fel ffordd o ddyfnhau ein ffydd a derbyn Iesu heb ei amau. Amen.

**Darllen**

Ioan 11:38–44; 12:9–11 – Atgyfodi Lasarus a’r cynllwyn i’w ladd

**Cyflwyniad**

Yn ystod gweinidogaeth Iesu ceir tair enghraifft ohono’n codi person marw yn ôl i fywyd. Y tri oedd: merch Jairus, mab y wraig weddw o Nain, a Lasarus. Nodwyd gan amryw fod y cyntaf yn ferch ifanc ac wedi bod yn farw ychydig oriau, yr ail yn ddyn ifanc ac wedi marw ers diwrnod, a’r trydydd yn ŵr hŷn ac wedi bod yn ei fedd ers pedwar diwrnod. Ceir y syniad fod yr Efengylau am gyfleu bod mwy o ryfeddod ym mhob enghraifft, a phan atgyfododd Iesu o’r bedd, roedd y wyrth yn dystiolaeth mai llaw Duw ei hun oedd yn bŵer yr atgyfodi.

Roedd y teulu ym Methania yn ffrindiau i’r Iesu, a chawn y syniad fod Iesu yn ymwelydd cyson. Dywedir bod Iesu yn caru Mair, Martha a Lasarus (adn 12). Pan nodir bod Iesu wedi wylo o glywed am farwolaeth Lasarus, gwelwn ef â gwedd ddynol ac emosiwn naturiol galar iddo. Brawddeg na fyddwn yn sylwi arni yn aml yw’r un sy’n ymateb i neges Mair a Martha yn dweud fod Lasarus yn wael, ac i Iesu ymateb drwy ddweud: ‘nad yw’r gwaeledd hwn i fod yn angau i Lasarus, ond yn ogoniant i Dduw; bydd yn gyfrwng i Fab Duw gael ei ogoneddu drwyddo’ (11:4). Y dybiaeth yw fod Iesu yn barod i dderbyn y byddai salwch a marwolaeth Lasarus yn cynnig cyfle i’r Iddewon dderbyn ei fod yn Fab Duw, ac y byddai ei ffrindiau agosaf yn rhan o’r dystiolaeth. Gogoneddu Duw oedd y nod, a dwyn pobl Dduw yn ôl ato. Roedd Ioan yn ysgrifennu’r geiriau hyn i bwrpas, fel y byddai’r sawl a ddarllenai ei Efengyl yn sylweddoli bod Iesu yn barod i brofi ing galar er mwyn darbwyllo’r Iddewon. Methiant fu hynny, a hyd yn oed o wynebu artaith y croeshoelio ei hun, ni fu i’r Iddewon dderbyn cynllun Duw o gymodi’r byd ag ef ei hun.

**Myfyrdod**

Bydd pob gwyrth yn rhyfeddod, a bu llawer yn ceisio cynnig eglurhad o’r hyn a ddigwyddodd. Ond o dderbyn bod yr Iesu croeshoeliedig yn Iesu byw, bydd derbyn pob gwyrth yn haws. Nid ydym i ddibynnu ar ein gallu i ymresymu a deall. Gwahoddiad i gredu yw’r Efengyl, nid ymarferiad athronyddol ac academaidd. Mae’r hanes yn fwy na darlun prydferth; mae’n dystiolaeth fod i’r Iesu allu dwyfol. Gwahoddiad i gredu sydd yn y bennod hon. Brawddeg allweddol yr hanes am Lasarus yw’r ateb sy’n cael ei rhoi ar wefusau Martha, sy’n datgan: ‘Ydwyf Arglwydd, yr wyf yn credu mai tydi yw’r Meseia, Mab Duw, yr Un sy’n dod i’r byd.’ (11:2)

Beth felly yw ein hymateb ni i’r cwestiwn: ‘A wyt ti’n credu hyn?’ Yn y bennod nesaf, ceir dwy frawddeg yn dweud bod y prif offeiriaid nid yn unig am ladd Iesu, ond eu bod yn cynllwynio i ladd Lasarus hefyd, ‘gan fod llawer o’r Iddewon o’i achos ef, yn gwrthgilio ac yn credu yn Iesu’.

Mae’n rhyfedd fel y bydd crefyddwyr yn barod i ddefnyddio trais er mwyn amddiffyn eu cyfundrefn a’u crefydd. Gwelwyd hyn gan yr Iddewon yng nghyfnod Iesu, ac mae eu defnydd o drais a grym milwrol i’w weld yn y Dwyrain Canol heddiw. Bu llawer o dystiolaeth am gyfundrefnau eithafol Mwslemiaid yn arfer trais i sicrhau eiddo ac amddiffyn eu crefydd, a bu Cristnogion yr un mor filitaraidd yn enw’r ffydd o’r Croesgadau hyd heddiw. Pan ynganodd Iesu y frawddeg: ‘O Dad, maddau iddynt’ o ganol gwewyr y croeshoelio, a fyddwn yn gweld bod cynllun Duw yn rhagorach nag unrhyw dybiaethau sydd gan ddynion dros amddiffyn y ffydd ag arfau? Trugaredd a chymod a gras yw arfau Iesu wrth iddo ennill pobl i dragwyddoldeb.

**Gweddi**

Nefol Dad, bydd cofio hanes y teulu ym Methania yn ein herio i ofyn sut ydym ni, sy’n hawlio bod yn ffrindiau Iesu, yn ymateb iddo? Ai fel ffrindiau yn unig, sy’n falch o’i gwmni ac yn mwynhau gwrando ar ei eiriau, neu fel pobl ffydd sy’n credu ei fod yn Arglwydd, yn Waredwr ac yn Fab Duw? Wrth gerdded llwybr y Grawys, helpa ni i weld gogoniant yr Atgyfodiad. Amen.

**Trafod ac ymateb:**

* Beth yw’r arwyddion yn hanes codi Lasarus fod Iesu yn gwbl ddynol a dwyfol yr un pryd?
* Beth yw eich ymateb i’r cwestiwn yn y frawddeg: ‘A wyt ti’n credu hyn?’ Beth yw achos anhawster pobl i ateb fel Martha?
* Faint rydym ni wedi rhannu ein cred yn Iesu, ‘yr atgyfodiad a’r bywyd’, a faint o wahaniaeth mae’n ei wneud i’n bywyd beunyddiol?